**ПРИЕМАНЕ НА НАРЕДБА ЗА ИЗМЕНЕНИЕ И ДОПЪЛНЕНИЕ НА НАРЕДБА ЗА РЕДА И УСЛОВИЯТА ЗА ИЗДАВАНЕ НА РАЗРЕШЕНИЕ ЗА ПОЛЗВАНЕ НА МЯСТО ОБЩИНСКА СОБСТВЕНОСТ НА ТЕРИТОРИЯТА НА ОБЩИНА ПЛОВДИВ,** приета с Решение № 71, взето с Протокол № 3 от 25.02.2016г. на Общински съвет – гр. Пловдив

**ВНОСИТЕЛ : ИНЖ. ИВАН ТОТЕВ - КМЕТ НА ОБЩИНА ПЛОВДИВ**

**Проект**

*Съгласно чл. 26, ал. 2 от Закона за нормативните актове, в законоустановения срок от 14 дни, Община Пловдив чрез настоящото публикуване, предоставя възможност на заинтересованите лица да направят своите предложения и становища по проекта на Наредбата на е-mаil адрес:* [*pno@abv.bg*](mailto:pno@abv.bg) *или в деловодството на Община Пловдив, пл.”Стефан Стамболов” № 1*

**I. ОБОСНОВКА ЗА КОНКРЕТНАТА НЕОБХОДИМОСТ ОТ ПРОМЯНА НА НАРЕДБА ЗА РЕДА И УСЛОВИЯТА ЗА ИЗДАВАНЕ НА РАЗРЕШЕНИЕ ЗА ПОЛЗВАНЕ НА МЯСТО ОБЩИНСКА СОБСТВЕНОСТ НА ТЕРИТОРИЯТА НА ОБЩИНА ПЛОВДИВ**

Чл. 72-80 от Закона за местните данъци и такси /ЗМДТ/ уреждат режима за заплащане на такса за ползване на тротоари, площади, улични платна, места, върху които са организирани пазари (открити и покрити), тържища, панаири, както и терени с друго предназначение, които са общинска собственост. Съгласно чл. 79, ал. 1 и 2 от ЗМДТ таксите се плащат при издаване на разрешението за посочения в него период, а при ползване на мястото повече от месец таксите се плащат месечно.

При отчитане на горните текстове на ЗМДТ, с оглед регулиране на реда за издаване на разрешение за ползване на общинско място от вида на посочените в чл. 72 от ЗМДТ, Общински съвет – Пловдив е приел Наредба за реда и условията за издаване на разрешение за ползване на място общинска собственост на територията на община Пловдив.

В последно време в повечето райони на община Пловдив се наблюдава тенденция към премахване на поставените преди десетина години преместваеми обекти за местодомуване на леко МПС (гаражна клетка), като на освободените терени се обособяват нови места за местодомуване на МПС, оформят се зелени площи и кътове за отдих. Реализирането на такива проекти цели обновяване и благоустрояване на общински площи, като по този начин от една страна се подобрява привлекателността на градската среда в община Пловдив, а от друга се осигурят повече места за местодомуване на МПС, което ще доведе до повишаване на качеството на живот на населението.

Във връзка с горното, след направен анализ от общинската администрация за реда за издаване на разрешение за ползване на място общинска собственост се установиха празноти в текстовете на нормативната уредба относно разрешителния режим за ползване на място общинска собственост за местодомуване на леко МПС без поставяне на преместваем обект, респ., че е налице пропуск да бъде регламентиран редът и условията за издаване на разрешение за ползване на място за местодомуване на леко МПС без поставяне на преместваем обект.

В тази връзка е необходимо да се изготви изменение и допълнение на Наредба за реда и условията за издаване на разрешение за ползване на място общинска собственост на територията на община Пловдив, като се добавят текстове, уреждащи правото на ползване на общинско място за местодомуване на леко МПС без поставяне на преместваем обект.

**II. ЦЕЛ НА НАРЕДБАТА:**

Целта на приемането на настоящите промени е прецизиране на текстовете на Наредбата в съответствие с разпоредбите на ЗМДТ, като същата да действа в защита на обществения интерес на гражданите на територията на община Пловдив, предвид наличието на социален елемент в прилагането ѝ.

**ІII. ФИНАНСОВИ СРЕДСТВА, НЕОБХОДИМИ ЗА ПРИЛАГАНЕТО НА НАРЕДБАТА:**

За прилагане на измененията в Наредбата не е необходимо разходването на бюджетни средства.

**IV. ОЧАКВАНИ РЕЗУЛТАТИ:**

Очакваните резултати от прилагането на изменението в Наредбата са урегулиране на обществените отношения при ползването на терени общинска собственост, както и създаване на необходимия баланс между изискуемото от държавата, правомощията на общината и очакванията на хората.

**V. АНАЛИЗ ЗА СЪОТВЕТСТВИЕ С ПРАВОТО НА ЕВРОПЕЙСКИЯ СЪЮЗ:**

Предлаганите промени в Наредбата не противоречат на норми от по-висока йерархия и на европейското законодателство.

**VI. МОТИВИ:**

1. **Правни основания:** чл.21, ал.1, т. 23 и ал. 2 от Закона за местното самоуправление и местната администрация /ЗМСМА/, във връзка с чл. 8 и чл. 15, ал. 1 от Закона за нормативните актове /ЗНА/, при спазване на изискванията на чл. 26 и чл. 28 от ЗНА, чл. 75, чл. 76, чл. 77 от Административно-процесуалния кодекс /АПК/, във връзка с чл. 72-80 от ЗМДТ;

2. **Фактически основания:** прецизиране на текстовете на нормативния акт в съответствие с разпоредбите на ЗМДТ с оглед постигане на социална справедливост и защита на обществения интерес на населението.

**ПРОЕКТ ЗА РЕШЕНИЕ:**

**І.** Приема Наредба за изменение и допълнение на Наредба за реда и условията за издаване на разрешение за ползване на място общинска собственост на територията на община Пловдив, както следва:

**§1.** Вчл. 1 се правят следните изменения:

1. Алинея 2 се изменя така:

„(2) Настоящата наредба има действие и е задължителна за всички физически и юридически лица, които ползват общинско място чрез преместваеми обекти, поставени по реда на Наредба за реда за поставяне на преместваеми обекти за увеселителна, търговска или друга обслужваща дейност и елементите на градското обзавеждане на територията на община Пловдив и/или ползват общинско място за местодомуване на леко МПС без поставяне на преместваем обект.“

**§2.** Чл. 2 се изменя така:

„Чл.2. С Наредбата се въвежда разрешителен режим за ползване на място общинска собственост за поставяне на преместваем обект по смисъла на Наредба за реда за поставяне на преместваеми обекти за увеселителна, търговска или друга обслужваща дейност и елементите на градското обзавеждане на територията на община Пловдив и за ползване на общинско място за местодомуване на леко МПС без поставяне на преместваем обект.”

**§3.**  В чл. 4 се правят следните изменения:

1. Алинея 1 се изменя така:

„(1) За ползване на общинско място за разполагане на преместваем обект, поставен по смисъла на Наредба за реда за поставяне на преместваеми обекти за увеселителна, търговска или друга обслужваща дейност и елементите на градското обзавеждане на територията на община Пловдив и за ползване на общинско място за местодомуване на леко МПС без поставяне на преместваем обект се изисква разрешение за ползване на място.”

1. Алинея 2 се изменя така:

„(2) Разрешението за ползване на място се издава за площта, посочена в одобрената от гл. архитект схема, за преместваеми обекти, поставени по смисъла на Наредба за реда за поставяне на преместваеми обекти за увеселителна, търговска или друга обслужваща дейност и елементите на градското обзавеждане на територията на община Пловдив.“

1. Добавя се нова Алинея 3 със следния текст:

„(3) Разрешение за ползване на място за местодомуване на леко МПС без поставяне на преместваем обект се издава съгласно проект за благоустрояване на общински терен за местодомуване на МПС, одобрен от гл. архитект на съответния район и реализиран от районната администрация.“

1. Досегашната Алинея 3 става Алинея 4.

**§4.** В чл. 8 се правят следните изменения:

1. Добавя се нова Алинея 2 със следния текст:

„(2) Разрешението за ползване на място общинска собственост за местодомуване на леко МПС без поставяне на преместваем обект се издава от районните кметове за срок до 3 /три/ години на лица, които са собственици и/или наематели на самостоятелни обекти в съответния урегулиран поземлен имот, като за един самостоятелен обект се полага ползване на едно място за местодомуване на леко МПС без поставяне на преместваем обект. Разрешението се издава въз основа на следните документи:

1. Заявление по образец до кмета на съответния район.

1. Копие от документ за собственост или договор за наем за самостоятелен обект, разположен в съответния урегулиран поземлен имот.
2. Копие от служебния талон на автомобила.
3. Нотариално заверено пълномощно (изисква се в случаите, когато заявлението не се подава лично).”
4. Досегашната Алинея 2 става Алинея 3.

**ПРЕХОДНИ И ЗАКЛЮЧИТЕЛНИ РАЗПОРЕДБИ**

**§1.** Наредбата за изменение и допълнение на Наредба за реда и условията за издаване на разрешение за ползване на място общинска собственост на територията на община Пловдив, приета с Решение № 71, взето с Протокол № 3 от 25.02.2016г. на Общински съвет – гр. Пловдив, **влиза в сила от 01.05.2016 г.**

**§2.** Изпълнението на Наредбата се възлага на Кмета на Община Пловдив.

Наредбата за изменение и допълнение на Наредба за реда и условията за издаване на разрешение за ползване на място общинска собственост на територията на община Пловдив е приета с Решение № ………, взето с протокол № …….. от ……………….. година.